ປະທານາທິບໍດີເຢເມນ ໄປຮັກສາໂຕ ທີ່ຊາອູດີ ອາເຣເບຍ
​​ທ່ານຊາເລເດີນທາງ​ໄປປີ່ນປົວ​ ບາດ​ແຜ ​ທີ່​ໄດ້​ຮັບ​ຈາກການ​ໂຈມ​ຕີ ຂອງ​ຝ່າຍ​ຕໍ່ຕ້ານ ຕໍ່​ທໍານຽບປະທານາທິບໍດີ ໃນມື້ວັນສຸກ.
ບັນດາເຈົ້າໜ້າທີ່ໃນເມືອງໃຫຍ່ອັນດັບສອງຂອງເຢເມນກ່າວວ່າ ພວກມືປືນຈຸນຶ່ງໄດ້ສັງຫານທະຫານ 4 ຄົນ ຢູ່ໃກ້ໆກັບທໍານຽບປະທານາທິບໍດີ ແລະວ່າ ພວກໂຈມຕີຄົນນຶ່ງໄດ້ເສຍຊີວິດໄປເຊ່ນກັນໃນຄວາມວຸ້ນວາຍທີ່ເກີດຂຶ້ນໃນວັນອາທິດມື້ນີ້ ທີ່ເມືອງ Taiz ນັ້ນ ການບຸກໂຈມຕີດັ່ງກ່າວມີຂຶ້ນໃນເວລານຶ່ງມື້ ຫລັງຈາກປະ ທານາທິບໍດີຜະເດັດການຂອງເຢເມນເດີນທາງອອກຈາກ ປະເທດໄປຍັງ Saudi Arabia ເພື່ອປ່ິນປົວບາດແຜທີ່ ທ່ານໄດ້ຮັບໃນການໂຈມຕີຂອງຝ່າຍຕໍ່ຕ້ານຕໍ່ທໍານຽບ ປະທານາທິບໍດີ ໃນວັນສຸກຜ່ານມາ ໃນວັນອາທິດມື້ນີ້ ພວກປະທ້ວງຕໍ່ຕ້ານລັດຖະບານຫລາຍພັນຄົນໃນນະຄອນຫລວງ Sana’a ພາກັນສະເຫລີມສະຫລອງການອອກຈາກປະເທດໄປ ຂອງປະທານາທິບໍດີ Ali Abdullah Saleh ນັ້ນ ແລະພວກເຂົາເຈົ້າຫວັງວ່າການຈາກໄປຂອງທ່ານຊາເລນີ້ ຈະເປັນການຈາກໄປຢ່າງຖາວອນ ຊຶ່ງຈະເຮັດໃຫ້ການຄອງອໍານາດມາເປັນເວລາ 33 ປີຂອງທ່ານ ສິ້ນສຸດລົງ ຮອງປະທານາທິບໍດີ Abed Rabbo Mansour Hadi ແຫ່ງເຢເມນໄດ້ພົບປະກັບທ່ານ Gerald Feierstein ເອກອັກຄະລັດຖະທູດສະຫະລັດປະຈໍາເຢເມນໃນວັນອາທິດມື້ນີ້ ຊຶ່ງເປັນຮ່ອງຮອຍອັນແຂງແຮງທີ່ສະແດງໃຫ້ເຫັນວ່າ ທ່ານ Hadi ເປັນຜູ້ກໍາອໍານາດນັບແຕ່ທ່ານຊາເລໄດ້ອອກຈາກປະເທດໄປ ບັນດາເຈົ້າໜ້າທີ່ສະຫະລັດກໍກ່າວເຊ່ນກັນວ່າ ທ່ານ John Brennen ທີ່ປຶກສາດ້ານຄວາມປອດໄພແຫ່ງຊາດປະຈໍາປະທານາທິບໍດີບາຣັກໂອບາມາ ກໍໄດ້ໂອ້ລົມກັບທ່ານ Hadi ເຊ່ນກັນ ໃນວັນເສົາວານນີ້ ປະທານາທິບໍດີຊາເລ ພ້ອມດ້ວຍພວກເຈົ້າໜ້າທີ່ຂັ້ນສູງຢ່າງນ້ອຍ 4 ຄົນ ໄດ້ບິນໄປຍັງປະເທດເພື່ອນບ້ານ Saudi Arabia ໃນວັນເສົາວານນີ້ ຫລັງຈາກພວກທ່ານໄດ້ຮັບບາດເຈັບໃນການໂຈມຕີໃນວັນສຸກຜ່ານມານີ້ຕໍ່ບໍລິເວນທໍານຽບປະທານາທິບໍດີ ໃນນະຄອນຫລວງ Sana’a